text: Se video: Centerchef: Det rene Wild West
  03 juli 2014 kl. 12.59
  Det er jo det rene Wild West, kommenterer centermanager Søren Søltoft Holmboe nattens voldsomme rambuk-tyveri i butikscentret i Bryggen i Vejle.
  Søren Søltoft Holmboe og hans ansatte blev mødt af et usædvanligt syn, da en ny Mazda var kilet ind under sikkerhedsgitteret i Humac-butikken i butikscentret.
  - Vi er i gang med at se, hvordan det kunne lade sig gøre. Vi skal se, hvordan vi kan sikre os mod den slags i fremtiden, siger han til TV SYD.
  Lokalpolitiet i Vejle betegner rambuk-tyveriet i butikscentret som kraftigt.
  - Rambuktyverier har vi set før, men det usædvanlige i denne sag er, at bilen er brugt mod to døre, siger vicepolitiinspektør Frede Nissen til TV SYD. Dels til branddørene i det nordvestlige hjørne og så i butiksarealet.
  TV SYD har også talt med en repræsentant for Humac-kæden. Den ønsker ikke at kommentere indbruddet eller oplyse, hvor meget der er stjålet for.
  Se interview med centermanageren og lederen af lokalpolitiet her. (Var.: 1:26)
  